નવાઈની વાત એ છે કે, છેલ્લાં છ મહિનામાં મોબ લિંચિંગ(ટોળા દ્વારા થતી હત્યાઓ), ફેક ન્યૂઝને રોકવામાં સરકારની નિષ્ફળતા, બળાત્કારની વધતી જતી ઘટનાઓ, દલિતો પર વધતાંજતા અત્યાચારો, કોમી હુતાશનની ઘટનાઓ અંગે સુપ્રીમ કોર્ટે વારતહેવારે કેન્દ્ર અને રાજ્ય સરકારોની ઉગ્ર ટીકા કરી છે. રાજ્યોરાજ્યો વચ્ચે જળ વહેંચણીનો પ્રશ્ન હોય કે દુષ્કાળગ્રસ્ત વિસ્તારોમાં રાહત સામગ્રીની વહેંચણીનો મુદ્દો હોય, બિનકાર્યક્ષમ અને નિંભર વહીવટી તંત્રની ટીકા કરવામાં સુપ્રીમ કોર્ટ પાછીપાની કરતી નથી અને સરકારને કે વહીવટી તંત્રને આ ગમતું નથી. તાજેતરમાં કેટલાક હ્યુમન રાઇટ્સ એક્ટિવિસ્ટની મહારાષ્ટ્ર સરકારે ધરપકડ કરી ત્યારે આ કિસ્સો રાજકીય કિન્નાખોરીનો હોવાની પબ્લિક ઇન્ટરેસ્ટ લિટિગેશન સુપ્રીમ કોર્ટમાં દાખલ થઈ અને જસ્ટિસ ચંદ્રચુડને કહેવું પડ્યું હતું કે, ‘લોકશાહીમાં સરકારે ટીકા સહન કરવાની સહિષ્ણુતા અને સહનશીલતા દાખવવી જોઈશે. અન્યથા પ્રેશર કૂકરમાં વાલ્વ ન રાખીએ અને કૂકર ફાટે તેમ સમાજમાં પણ આક્રોશ ફાટી નીકળશે.' સુપ્રીમ કોર્ટ અવારનવાર કહે છે કે, ચૂંટાયેલી સરકારો કોઈ પગલાં લેતી નથી, સમયસર કાયદા ઘડતી નથી અને માટે સુપ્રીમ કોર્ટે અતિક્રમણ કરીને સંસદ અને વહીવટી તંત્રના કાર્યક્ષેત્રમાં હસ્તક્ષેપ કરવાની ફરજ પડે છે. સુપ્રીમ કોર્ટે તાજેતરમાં(૧)સેક્સન ૪૯૭ રદબાતલ કરી અને વ્યભિચારનો કાયદો ડિ-ક્રિમિનલાઈઝ કર્યો,(૨) આધાર કાર્ડની બંધારણીય વૈદ્યતા અંગે ચુકાદો આપતાં કહ્યું કે,ખાનગી કંપનીઓને મોબાઈલ કંપનીઓ પાસેથી આધાર કાર્ડનો ડેટા આપી શકાય નહીં. સાથોસાથ, વિદ્યાર્થીઓની પરીક્ષાને આધાર કાર્ડ સાથે લિન્ક કરવાની કોઈ જરૂર નથી. ટૂંકમાં, સુપ્રીમ કોર્ટે નાગરિકોની ગોપનીયતાને પ્રાધાન્યતા આપી, (૩)૩૭૭મી કલમ કે જે બ્રિટિશરોના જમાનાથી ચાલતી આવતી હતી તેને રદબાતલ કરી હોમોસેક્સ્યુઆલિટી-સમલૈંગિકતાને વાજબી ઠેરવી, (૪)બ્રિટિશરોના જમાના બીજા એક કાયદા અનુસાર વ્યભિચારને ગેરબંધારણીય ગણીને સુપ્રીમ કોર્ટે કહ્યું કે, પત્ની પર પુરુષનો માલિકીહક બનતો નથી, (૫)ટ્રીપલ તલાકના કાયદાને સુપ્રીમ કોર્ટે ગેરવાજબી ઠેરવ્યો, (૬)ગત ઓગસ્ટમાં સરકારે રાઈટ ટુ પ્રાઇવસીને મૂળભૂત બંધારણીય અધિકાર ઠેરવ્યો અને ૯ જજોની બંધારણીય બેન્ચે સર્વાનુમતે ઠરાવ્યું કે, કોઈપણ વ્યક્તિની પ્રાઈવસીને કોઈપણ કાયદા દ્વારા સરકાર છીનવી શકે નહીં. ટૂંકમાં, આધાર કાર્ડ મારફતે તમારો ડેટા અન્ય કોઈ વ્યક્તિ સાથે શેર કરી શકાય નહીં. ગત માર્ચમાં સુપ્રીમ કોર્ટે યુથેનેશિયા(ઈચ્છામૃત્યુ)એટલે કે આત્મસન્માન સાથે મોતને ભેટવાની છૂટ આપી હતી. શુક્રવારે સબરીમાલા કેસના જજમેન્ટમાં સોઈ ઝાટકીને સુપ્રીમ કોર્ટે કહ્યું કે, કોઈપણ ધાર્મિક સ્થળોમાં જતાં કોઈપણ મહિલાને રોકી ન શકાય. ટૂંકમાં, સ્ત્રી સમાનતાને સર્વોચ્ચ અગ્રીમતા સુપ્રીમ કોર્ટે આપી છે. ઉપરોક્ત તમામ જજમેન્ટમાં એક વાત સર્વસામાન્યપણે જણાઈ આવે છે કે દેશના નાગરિકોના હિતમાં આ તમામ ચુકાદાઓ વાજબી અને લાંબા સમયથી આવશ્યક હોવા છતાં ભાજપ અને કોંગ્રેસની સરકારોએ આ મુજબના કાયદા ઘડવાની કે સુધારવાની કોઈ તસદી લીધી નહોતી. કારણ કે તમામ રાજકીય પક્ષોને દહેશત હોય છે કે, રખેને કોઈ નિર્ણય લેવા જતાં કે કાયદો ઘડવાથી કોઈ એક સમાજ કે વર્ગ નારાજ થશે અને અમારી મતબેંક તૂટશે તો? ટૂંકમાં, વોટબેંકની રાજનીતિને કેન્દ્રમાં રાખી રાજકીય પક્ષો નીતિનિયમ મુજબ કાયદો ઘડતા નથી અને પરિણામે સુપ્રીમ કોર્ટને જ્યુડિશિયલ એક્ટિવિઝમ દર્શાવવું પડે છે. સવાલ એ છે કે આ પરિસ્થિતિ તંદુરસ્ત લોકશાહી માટે હાનિકારક નથી? સુપ્રીમ કોર્ટે આપેલા આ તમામ ચુકાદાઓ માટે તેને સો સો સલામ પરંતુ તે ગુનેગાર રાજકારણીઓને નાથવાની શરૂઆત ક્યારે કરશે?.